Uredba Sveta (ES) št. 2550/2000

z dne 17. novembra 2000

o spremembi Uredbe (ES) št. 1626/94 o nekaterih tehničnih ukrepih za ohranitev morskih virov v Sredozemskem morju

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1626/94 z dne 27. junija 1994 o nekaterih tehničnih ukrepih za ohranitev ribiških virov v Sredozemskem morju [1], zlasti členov 3(1) in 6(1) Uredbe,

ob upoštevanju predloga Komisije,

ob upoštevanju naslednjega:

(1) Člena 3(1) in 6(1) Uredbe (ES) št. 1626/94 določata nekatere tehnične ohranitvene ukrepe, za katere so do 31. maja 2000 veljali posebni pogoji v zvezi s tradicionalnim ribištvom ali ribolovnimi aktivnostmi.

(2) Ribolovne aktivnosti, ki imajo koristi skladno z omenjenimi posebnimi pogoji, pomenijo zelo pomemben prispevek k celotnemu gospodarstvu velikega števila industrije, ki je povezana z ribištvom.

(3) Člen 2(2) Uredbe Sveta (ES) št. 1448/1999 z dne 24. junija 1999 o prehodnih ukrepih za upravljanje določenega sredozemskega ribištva in o spremembi Uredbe (ES) št. 1626/94 [2] določa, da mora Komisija na podlagi vseh pomembnih znanstvenih podatkov Svetu predložiti predlog, ki določa, ali se lahko ribolovne aktivnosti, za katere veljajo zgoraj navedeni posebni pogoji, nadaljujejo ter tehnične pogoje, ki naj bi jih urejali.

(4) Znanstveni, tehnični in gospodarski odbor za ribištvo (STECF) je med svojo plenarno sejo, ki je trajala od 3. do 7. aprila 2000, podal svoje mnenje o bioloških vplivih prej navedenega ribištva. Na podlagi podatkov STECF se lahko zaključi, da se lahko škodljiv vpliv določenega ribištva na vire ublaži pod določenimi tehničnimi pogoji.

(5) Debata o skupni ribolovni politiki, ki se bo odvijala v letu 2002, po tem, ko bo Komisija predložila poročilo skladno s členom 14(2) Uredbe Sveta (EGS) št. 3760/92 z dne 20. decembra 1992 o določitvi sistema Skupnosti za ribištvo in ribogojstvo [3], bo služila kot osnova za dolgotrajno rešitev za to in ostale težave določenega sredozemskega ribištva.

(6) Zaradi tega je ustrezno predvideti nadaljevanje obstoječih odstopanj od členov 3(1) in 6(1) do 31. decembra 2002, skladno s tehničnimi pogoji, ki ublažijo vpliv ribištva na vire.

(7) Države članice naj bi z notranjo zakonodajo urejale zgoraj omenjene tehnične pogoje skladno s smernicami, določenimi na podlagi nasveta STECF-a.

(8) Uredbo (ES) št. 1626/94 je zato treba ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 1626/94 se spremeni, kot sledi:

1. v členu 3(1) se drugi pododstavek nadomesti z naslednjim:

"Kljub temu pa se lahko vsako ribolovno opremo, ki se uporablja na razdalji od obale, ki je manjša od tiste, določene v prvem pododstavku, in skladno z nacionalno zakonodajo, veljavno s 1. januarjem 1994, uporablja do 31. decembra 2002, razen če Svet, ki odloča s kvalificirano večino na predlog Komisije, zaradi znanstvenih podatkov, ki dokazujejo, da njena uporaba nima negativnega vpliva na vire, odloči drugače.";

2. v členu 3 se vstavi naslednji odstavek:

"1a. Uporabo ribolovne opreme pod pogoji drugega pododstavka odstavka 1 se prepove, z izjemo "gangui"; ribištva, razen če je zadevna država članica sprejela ukrepe, s katerimi zagotavlja, da za to ribištvo:

- prepoved, predvidena v odstavku 3, ni ogrožena,

- ribarjenje ne moti dejavnosti ladij, ki uporabljajo orodje, razen potegalk ali podobnih vlečnih mrež,

- ribarjenje je omejeno na ciljne živalske vrste, za katere ne velja najmanjša iztovorna velikost skladno s členom 8,

- ribarjenje je omejeno na tak način, da je ulov živalskih vrst iz Priloge IV minimalen,

- za ladje veljajo posebne ribolovne dovolilnice, ki se jih izda skladno z Uredbo Sveta (ES) št. 1627/94 z dne 27. junija 1994 o splošnih določbah glede posebnih ribolovnih dovolilnic [4].

Te ukrepe se pred 31. decembrom 2000 sporoči Komisiji.";

3. v členu 6(1) se datum "31. maja 2000" nadomesti z "31. decembra 2002";

4. v členu 6 se vstavi naslednji odstavek:

"1a. Uporabo ribolovnega orodja pod pogoji drugega pododstavka odstavka 1 se prepove, razen če je zadevna država članica sprejela ukrepe, s katerimi zagotavlja, da za to ribištvo:

- ribarjenje je omejeno na ciljne živalske vrste, za katere ne velja najmanjša iztovorna velikost skladno s členom 8,

- ribarjenje je omejeno na tak način, da je ulov živalskih vrst iz Priloge IV minimalen,

- za ladje veljajo posebna ribolovna dovoljenja, ki se jih izda skladno z Uredbo (ES) št. 1627/94.

Te ukrepe se pred 31. decembrom 2000 sporoči Komisiji."

Člen 2

Ta uredba začne veljati na dan objave v Uradnem listu Evropskih skupnosti.

Uporabljati se začne s 1. junijem 2000.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. novembra 2000

Za Svet

Predsednik

J. Glavany

[1] UL L 171, 6.7.1994, str. 1. Uredba, kakor je bila nazadnje spremenjena z Uredbo (ES) št. 812/2000 (UL L 100, 20.4.2000, str. 3).

[2] UL L 167, 2.7.1999, str. 7.

[3] UL L 389, 31.12.1992, str. 1. Uredba, kakor je bila nazadnje spremenjena z Uredbo (ES) št. 1181/98 (UL L 164, 9.6.1998, str. 1).

[4] UL L 171, 6.7.1994, str. 7.

--------------------------------------------------